Jørn Dohrmann (DF), 2004-02-20:
Det er nogle kraftige beskyldninger, hr. Jørn Jespersen kommer med her.
Jeg vil sige, at hr. Jørn Jespersen jo udmærket godt ved, at det her også er finanslovstof.
Vi har påtaget os ansvaret for, at der ikke kommer yderligere udgifter, men jeg har samtidig sagt, at kan man bevise, at det giver overskud, får det også lov til at eksistere.
Det har jeg sagt, og det står jeg ved.
Men så kommer det spørgsmål op: Hvordan ser regnskabet
Og der siger man så, at man ikke kan få det vurderet.
Så siger jeg: O.k., hvis det giver overskud - som hr. Ole Stavad og hr. Jørn Jespersen og mange andre påstår at det gør - fint nok, så er det jo en gulerod til, at der er andre, der kan overtage den her ting.
Jeg kan altså ikke forstå, hvorfor der er nogen, der har noget imod, at de kan få lov at overtage en forretning, der giver overskud.
Det kan jeg ikke forstå.
Jeg synes nærmere, at de skulle være taknemlige - om det så er kommunen, eller om det er amtet, eller om det er en privat virksomhed som Hedeselskabet, eller hvem det er, der kan gå ind og overtage virksomheden.
Det skulle man da netop være glad ved, bare man beholder de her arbejdspladser i Nordjylland; det synes jeg er utrolig vigtigt, og det arbejder vi selvfølgelig for.
Det er derfor, vi har sagt her, at vi skal have den aftale, sådan at hvis der er nogen, der vil overtage de her planteskoler, så skal de selvfølgelig være velkomne til det.
Derfor skal den principaftale selvfølgelig være på plads senest den 1. april, så vi kan nå at plante de her planter igen i år.
Jeg vil da godt bede hr. Jørn Jespersen om at vise mig, hvor det er, Fosdal Planteskole er nævnt i finansloven.
Hvor står der Fosdal Planteskole?
Det står ikke nogen steder; jeg har ikke fundet det til dags dato.
Hvis hr. Jørn Jespersen kan vise, hvor det står henne, så er det noget helt nyt for mig.
Men jeg vil godt sige om kontraktavl, at der kan man jo gå ind og spørge: Er det kun Skov- og Naturstyrelsen, der ikke har gjort sit arbejde godt nok her?
Der mener jeg jo, at man også skal se på, at når man sælger en vare, skal man også selv være dygtig til at sige: Hvordan skal sådan en kontrakt skrues sammen?
Man kan ikke bare skubbe hele skylden over på Skov- og Naturstyrelsen i det her spil.
Igen hører jeg bemærkningen fra hr. Jørn Jespersen om, at nu giver det lige pludselig endnu større overskud, så lad os nu endelig beholde den skole her.
Jeg synes da, at man skal tage imod, hvis man får et guldæg serveret i sin turban, og så skal man da være glad over det, og man skal fryde sig over, at man kan bevare nogle ekstra arbejdspladser her.
Jeg kan tydelig høre, at fru Elsebeth Gerner Nielsen overhovedet ikke ønsker at svare på det, jeg egentlig spørger om.
Det der med at smide resultaterne over bord, det kom man slet ikke ind på.
Jeg kunne godt tænke mig så også at spørge om noget andet, og det er: Hvis det nu lykkes at finde en løsning på det her, hvis der er nogen, der vil arbejde effektivt her og være med til en løsning, vil fru Elsebeth Gerner Nielsen og De Radikale så gå ud og sige, at det var de politiske venner, der igen lavede en aftale?
Vil man bakke helhjertet op om, at vi i det mindste forsøger at bevare de her arbejdspladser, eller vil man skyde os de andre ting i skoene igen?
Jeg mener også, at vi har slået fast flere gange i dag, at hvis man ønsker de økologiske planter, så kan de også fremdyrkes, altså hvis efterspørgslen er der, så kan man også fra andre planteskolers side levere de planter, der skal til.
Kan vi ikke bare få bekræftet en gang til, at hvis efterspørgslen er der, så kan man også få planterne?